Yes4Youth sluit nie meer wit jeugdiges uitDie Yes4Youth-werkskeppingskema wat voorheen nie toegang aan jong wit Suid-Afrikaners verleen het om van die platform gebruik te maak om aansoek te doen vir werk nie, sal voortaan vir alle jong Suid-Afrikaners, ongeag ras, oop wees. Volgens Solidariteit Jeug het hy ŉ skrywe van Yes4Youth se regspan ontvang waarin dit bevestig word. Dié drastiese ommeswaai volg ná die volgehoue druk wat Solidariteit Jeug sedert Oktober 2018 op die skema geplaas het om jong wit Suid-Afrikaners toe te laat om ook op die platform om werk aansoek te doen. Volgens Paul Maritz, koördineerder van Solidariteit Jeug, is dit ŉ reuse-oorwinning vir die wit Suid-Afrikaanse jeug. “Ons is verheug oor Yes4Youth se besluit om hul program se deure vir alle jong Suid-Afrikaners te open. “Ons sien dit as ŉ toegewing dat rassebeheptheid nie ŉ plek in Suid-Afrika het nie, en dat armoede en swaarkry nie net tot sekere groepe beperk is nie. Ons vier vandag gelyke kanse vir alle jong Suid-Afrikaners,” het Maritz gesê. Paul Maritz Solidariteit Jeug het aan die einde van 2018 vir die eerste keer van hierdie program se uitsluitende beleid bewus geword en Yes4Youth namens een van sy lede genader. Volgens Maritz moes jong mense wat van die platform wou gebruikmaak “ja” of “nee” klik onderaan die vraag: “I am Black, Coloured, or Indian”. Die antwoord het dan bepaal of die kandidaat kon voortgaan met sy of haar aansoek op die Yes4Youth-platform. Maritz sê voorts dat hierdie vraag intussen van die webwerf verwyder is en dat daar nou slegs vrae oor die nasionaliteit en ouderdom van ŉ aansoeker gevra word. “Yes4Youth se besluit om alle jong Suid-Afrikaners by die platform in te sluit, skep vir ons hoop. Dit is ŉ stap in die regte rigting om uitsluiting op grond van ras iets van die verlede in Suid-Afrika te maak. Solidariteit Jeug beywer hom vir gelyke geleenthede vir alle jong Suid-Afrikaners. “Ons hoop dat Yes4Youth se besluit ŉ voorbeeld sal wees vir maatskappye soos Discovery, Eskom en Sasol sodat hulle hul rasse-uitsluiting binnekort sal staak,” het Maritz gesê.